মধ্যপ্রদেশের মৌ শহরে ‘গ্রাম উদয় থেকে ভারত উদয়’ অভিযানের উদ্বোধন অনুষ্ঠানে প্রধানমন্ত্রী শ্রী নরেন্দ্র মোদীর ভাষণ

বিপুল সংখ্যায় আগত আমার প্রিয় ভাই ও বোনেরা, আমার সৌভাগ্য যে আজ বাবাসাহেব আম্বেদকরের ১২৫তম জন্মজয়ন্তীতে এই মহাপুরুষের চরণকমল যে ভূমিকে প্রথম স্পর্শ করেছে, সেই ভূমিকে প্রণাম জানানোর সুযোগ পেয়েছি। এখানে আমি আগেও এসেছি। কিন্তু, তখনকার অবস্থা আর আজকের অবস্থার মধ্যে আকাশ-পাতাল পার্থক্য। মধ্যপ্রদেশের প্রাক্তন মুখ্যমন্ত্রী শ্রদ্ধেয় সুন্দরলাল পটওয়া যে কর্মযজ্ঞ শুরু করেছেন, বর্তমান মুখ্যমন্ত্রী শ্রদ্ধেয় শিবরাজ-এর নেতৃত্বে রাজ্য সরকার সেই কাজকে এগিয়ে নিয়ে গেছে, সম্পূর্ণ করেছে। সেজন্য আমি মধ্যপ্রদেশ সরকারকে অন্তর থেকে অনেক অনেক অভিনন্দন জানাই। বাবাসাহেব আম্বেদকর নিছকই একজন ব্যক্তি ছিলেন না, তিনি ছিলেন একজন মূর্তিমান সংকল্প। তাঁর জীবন ছিল সংগ্রামের। ব্যক্তিগত মানসম্মান, মর্যাদা রক্ষার সংগ্রাম নয়, কুসংস্কারের বিরুদ্ধে লড়াই, সমাজের প্রান্তে বসবাসকারি দলিত, পীড়িত, শোষিত, বঞ্চিত মানুষের অধিকার অর্জনের লড়াই। সেজন্য বারবার অপমানিত হয়েও তিনি কখনও পথভ্রষ্ট হননি। যে মহাপুরুষ এতো জ্ঞানী ছিলেন, বিশ্বের নাম করা বিশ্ববিদ্যালয়ের ডিগ্রি অর্জন করেছিলেন, তাঁর ব্যক্তিগত জীবনে অর্থ ও যশ উপার্জনের সমস্ত পথ খোলা ছিল। কিন্তু, দেশের দলিত, নিপীড়িত, শোষিত, বঞ্চিত মানুষদের জন্য তাঁর হৃদয়ে আগুন ছিল, আর ছিল তাঁদের জন্য কিছু করার প্রবল ইচ্ছা ও সংকল্প। সেজন্য তিনি ব্যক্তিগত সুখ ও স্বাচ্ছন্দ্যের সকল সম্ভাবনা, ব্যক্তিগত উন্নতির সমস্ত সুযোগ ত্যাগ করে আবার ভারতের মাটিতে ফিরে সংকল্প-সাধনে জীবন উৎসর্গ করে দেন। আজ ১৪ এপ্রিল বাবাসাহেব আম্বেদকরের জন্মদিবসে আমাদের অখিল ভারতীয় ভিক্ষু সংঘের সংঘ নায়ক ডঃ ধম্মবীর্য মহোদয়’কে সম্মানিত করার সৌভাগ্য আমার হয়েছে, এই মাটিতেই। খুব কম মানুষই জানেন, কত বড় মহাপুরুষ আজ আমাদের মধ্যে রয়েছেন। আমি শুনেছি, তিনি ১০০টি ভাষা জানেন। এই মহাপুরুষের জন্ম ব্রহ্মদেশে। বাবাসাহেব আম্বেদকর ব্রহ্মদেশ গেলে তাঁর সঙ্গে দেখা হয়। বাবাসাহেবের আহ্বানে সাড়া দিয়ে তিনি তখন থেকেই ভারতভূমিকে নিজের কর্মভূমি করে তোলেন, বৌদ্ধ দর্শনের সঙ্গে বিশ্বকে যুক্ত করার অবিরাম প্রয়াস চালিয়ে যান। তাঁর সঙ্গে আমার পরিচয় দীর্ঘদিনের। আমি তাঁর আশীর্বাদধন্য। তিনি আমার ক্ষেত্রে একটি প্রেরণার উৎস। আজ তাঁকে সম্মানিত করার সৌভাগ্য হওয়ায় আমি অত্যন্ত খুশি। তিনি এতই প্রজ্ঞাবান যে, তাঁর জ্ঞানের কোনও তুলনা হয় না। আজ এই শুভ উদ্বোধন মঞ্চে উপস্থিত হয়ে তিনি মঞ্চের শোভা বৃদ্ধি করেছেন। সেজন্য আমি সংঘ নায়ক ডঃ ধম্মবীর্য’কে অন্তর থেকে কৃতজ্ঞতা জানাই। তাঁকে আরেকবার প্রণাম জানাই। আজ থেকে আগামী ২৪ এপ্রিল পর্যন্ত সমস্ত রাজ্য সরকারের সহযোগিতায় ভারত সরকার, গোটা দেশে ‘গ্রাম উদয় থেকে ভারত উদয়’ অভিযান শুরু করবে। বাবাসাহেব আম্বেদকর যে স্বপ্নকে বাস্তবায়িত করার উদ্দেশ্যে আমাদের সংবিধান উপহার দিয়েছেন, মহাত্মা গান্ধী আমাদের যে গ্রাম স্বরাজ-এর ভাবনা দিয়ে গেছেন, সেসব স্বপ্ন ও ভাবনা আজও পূর্ণরূপে বাস্তবায়িত হয়নি। দেশ স্বাধীন হওয়ার পর এতো বছরে গ্রাম জীবনে যে ধরনের পরিবর্তন আসা উচিৎ ছিল, তা আসেনি। ৫ থেকে ৫০টি বড় শহরের আর্থিক উন্নয়ন হলেই ভারতের উন্নয়ন সম্পূর্ণ হবে না। ৫ থেকে ৫০ জন শিল্পপতির মাধ্যমে ভারতের উন্নয়ন সম্ভব নয়। ভারতের যথার্থ উন্নয়ন সম্ভব দীর্ঘ সময় ধরে একটি দীর্ঘস্থায়ী গ্রামোন্নয়নের পরিকল্পনা বাস্তবায়নের মাধ্যমে। ভিত শক্ত না হলে উন্নয়নের ইমারত আকাশচুম্বী হবে না। সেজন্য আপনারা দেখেছেন, এ বছর আমাদের বাজেট গ্রামোন্নয়নে সমর্পিত, কৃষকদের উন্নয়নে উৎসর্গীকৃত। দীর্ঘ সময় পর ভারতের গ্রামীণ অর্থনীতিকে নতুন শক্তি ও গতি প্রদানের চেষ্টা করা হয়েছে। আমি পরিষ্কার দেখতে পাচ্ছি, মহাত্মা গান্ধীর ভাবনা অনুসরণ করে যে স্বপ্ন বাবাসাহেব আম্বেদকর ভারতের সংবিধান প্রণয়নের মাধ্যমে প্রকাশ করেছেন, তাকে চরিতার্থ করার কাজ শুরু হয়ে গেছে। বিচ্ছিন্নভাবে কাজ করলে চলবে না। ভারতের উন্নয়নের সকল স্রোত গ্রামের দিকে ঘুরিয়ে দিতে হবে। আমি সরকারের দায়িত্ব গ্রহণের পর থেকে নিয়মিত পুঙ্খানুপুঙ্খভাবে সরকারের সকল দপ্তরের কাজের অগ্রগতি পর্যালোচনা করছি। কয়েক মাস আগে ভারতে শক্তি উৎপাদনের পরিস্থিতি পর্যালোচনা করছিলাম, তখন জানতে পারলাম যে স্বাধীনতার প্রায় ৭০ বছর পরেও দেশের প্রায় ১৮ হাজার গ্রামে একটিও বিদ্যুতের খুঁটি পৌঁছয়নি। এতগুলি গ্রামের মানুষ আজও অষ্টাদশ শতাব্দীর অন্ধকারে ডুবে আছে। তারপর উনবিংশ ও বিংশ শতাব্দী পেরিয়ে একবিংশ শতাব্দীরও ১৫ বছর পেরিয়ে গেছে। এই পরিস্থিতি আমি মেনে নিতে পারলাম না। আধিকারিকদের কাছে জানতে চাইলাম যে তাঁরা এই কাজ কতদিনে সম্পূর্ণ করতে পারবেন? তাঁরা বললেন, সাত বছরের আগে হবে না। আমি গ্রামের মানুষের দুর্দশার কথা বুঝিয়ে বলাতে তাঁরা কমপক্ষে ছ’বছর সময় চাইলেন। কিন্তু, আমি তাঁদের পেছনে পড়ে থাকলাম এবং গত বছর ১৫ আগস্ট লালকেল্লার প্রাকার থেকে ঘোষণা করলাম যে আগামী ১ হাজার দিনের মধ্যে ঐ ১৮ হাজার গ্রামে বিদ্যুৎ পৌঁছে দেবো। ত্রিবর্ণ রঞ্জিত জাতীয় পতাকা’কে সাক্ষী রেখে আমার এই প্রতিশ্রুতি শুনে প্রশাসন ছুটতে শুরু করে। ৭০ বছরে যা হয়নি, তার জন্য সাত বছর সময় আমি দিতে পারবো না। রাজ্য সরকারগুলির সাহায্য নিয়ে দ্রুতগতিতে এগিয়ে চলা এই বৈদ্যুতিকরণ পদ্ধতি অত্যন্ত স্বচ্ছভাবে পরিচালনার জন্য আমি নিজের মোবাইলে